Valke soek getuie ná dodelike skietery in Kaapstad | Netwerk24
"Skiet my as julle wil," het 'n 98-jarige ouma van Limpopo vroeg Woensdagoggend aan drie gewapende mans gesê toe hulle in 'n plaasaanval in die Dendron-distrik 'n pistool naby haar mond gehou het.
Deur Maygene De Wee 08 Julie 2020 15:49
Rafiek Rinquest (37) is volgens die Valke 'n belangrike skakel in die gebeure wat tot konst. Sigcu se dood gelei het.
Rinquest was ten tyde van die voorval 'n karwag in die Heerengracht-gebied en die Valke beskou hom as 'n belangrike getuie.
Hy het glo saam met ander hawelose mense in die gebied agter of naby die Capetonian Hotel geslaap. Daar word vermoed dat die hawelose mense kort ná die skietvoorval deur wetstoepassingsbeamptes uit die gebied verjaag is.
Rafiek Rinquest, na wie die Valke in Kaapstad op soek is. Foto: Verskaf
Volgens kol. Katlego Mogale van die Valke sukkel hulle sedertdien om vir Rinquest op te spoor, omdat hy nie 'n vaste adres het nie.
Sigcu was aan diens die aand van 7 Januarie toe hy 'n rower in die middestad van Kaapstad wou aankeer.
Volgens Mogale was Sigcu in gewone drag geklee toe hy die rower in hegtenis wou neem.
Metropolisielede het omstreeks 20:30 op die toneel stilgehou en daar was volgens die polisie 'n skietery.
Sigcu is noodlottig gewond en nog 'n beampte en die verdagte is ook raakgeskiet.
Mense met inligting oor waar Rinquest hom bevind, word versoek om die ondersoekbeampte, lt.kol. Paul Hendrikse, by 082 411 2089 te bel, of die Stop Misdaadnommer, 08600 10111, te skakel. Inligting sal vertroulik hanteer word.